Sag C-457/15

Vattenfall Europe Generation AG

mod

Bundesrepublik Deutschland

(anmodning om præjudiciel afgørelse indgivet af Verwaltungsgericht Berlin)

»Præjudiciel forelæggelse — ordningen for handel med drivhusgasemissionskvoter i Den Europæiske Union — direktiv 2003/87/EF — tidsmæssigt anvendelsesområde — tidspunkt, hvor pligten til handel med kvoter indtræder — artikel 3 — bilag I — begrebet »anlæg« — forbrænding af brændsel i et anlæg med en samlet nominel indfyret termisk effekt på over 20 MW«

Sammendrag – Domstolens dom (Sjette Afdeling) af 28. juli 2016

Miljø – luftforurening – direktiv 2003/87 – ordning for handel med kvoter for drivhusgasemissioner – anvendelsesområde – drivhusgasemissioner fra et anlæg, der er omfattet af direktivet, før tidspunktet for den første produktion af elektricitet – omfattet

[Europa-Parlamentets og Rådets direktiv 2003/87, som ændret ved direktiv 2009/29, art. 2, stk. 1, art. 3, litra u), og art. 10a, stk. 5, og bilag I]

Bilag I til direktiv 2003/87 om en ordning for handel med kvoter for drivhusgasemissioner i Fællesskabet, som ændret ved direktiv 2009/29/EF, idet det optager forbrænding af brændsel i anlæg med en samlet nominel indfyret termisk effekt på mere end 20 MW på listen over kategorier af aktiviteter, som dette direktiv finder anvendelse på, skal fortolkes således, at et anlæg til produktion af elektricitet bliver omfattet af pligten til handel med kvoter på tidspunktet for den første drivhusgasemission og dermed muligvis før tidspunktet for den første produktion af elektricitet i anlægget.

Et anlæg til produktion af elektricitet ved forbrænding af brændsel, hvis ydeevne overstiger den værdi, der er fastsat i bilag I til direktiv 2003/87, er således omfattet af de forpligtelser, som ordningen for handel med kvoter indebærer, og navnlig pligten til rapportering af emissioner fra samtlige emissionskilder og kildestrømme i forbindelse med de aktiviteter, der udføres i anlægget, herunder emissioner, der opstår under en prøveperiode inden starten på den normale drift af et anlæg. Denne fortolkning kan ikke ændres af den omstændighed, at kvalifikationen af et anlæg som elektricitetsgenerator som omhandlet i dette direktivs artikel 3, litra u), er betinget af, at anlægget producerer el med henblik på salg til tredjeparter. Denne bestemmelse har således ikke til formål at definere anvendelsesområdet for direktiv 2003/87, men bidrager til gennemførelsen af en vigtig sondring ved fastlæggelsen af den maksimale årlige kvotemængde som omhandlet i direktivets artikel 10a, stk. 5. Den omstændighed, at disse forpligtelser retter sig mod driftslederen af et anlæg, betyder ikke, at de emissioner, der opstår under fabrikantens prøvedrift af anlægget, ikke skal tages i betragtning. Begrebet »elektricitetsgenerator« som omhandlet i artikel 3, litra u), i direktiv 2003/87 er dermed for det første ikke afgørende for, om pligten til handel med kvoter indtræder. Driftlederens pligt til rapportering og returnering omhandler for det andet ligeledes disse emissioner, idet ordningen for handel med kvoter finder anvendelse på samtlige emissioner fra de i bilag I til direktivet opførte aktiviteter i overensstemmelse med dette direktivs artikel 2, stk. 1.

(jf. præmis 38-40, 42 og 43 samt domskonkl.)